FI Euroopan unionin virallinen lehti CE 84/517

(2004/C 84 E/0594)

KIRJALLINEN KYSYMYS E-4043/03

esittäjä(t): Ilda Figueiredo (GUE/NGL) komissiolle

(12. tammikuuta 2004)

Aihe: Suurimmat sallitut saaliit (TAC) ja vuoden 2004 kiintiöt

Kansainvälisen merentutkimusneuvoston lausuntoihin perustuvassa TACeja ja vuoden 2004 kiintiöitä koskevassa komission ehdotuksessa vähennetään huomattavasti TACeja ja vuoden 2004 kiintiöitä sekä esitetään tilapäistä järjestelmää pyyntiponnistuksen hallinnoimiseksi. Ehdotukset merkitsevät sitä, että kalastuspäiviä rajoitetaan vuoden 2004 helmikuun ja joulukuun välisenä aikana (51 päivän vähennys), TACeja ja sellaisten lajien kuten merikrotti, keisarihummeri ja kummeliturska kiintiöitä pienennetään huomattavasti, millä olisi toteutuessaan hyvin kielteinen sosiaalis-taloudellinen vaikutus kalastusalalle ja siitä riippuvaisille alueille. Kalavarojen kestävä käyttö on olennaista kalastustoiminnan säilymisen kannalta, ja kalastajat ovat ensisijaisesti kiinnostuneita kalavarojen säilyttämisestä. Esimerkkinä tästä ovat portugalilaisten kalastajien toteuttamat vapaaehtoiset sardiinin nuottakalastusta koskevat toimenpiteet. Komission huolestuneisuus Portugalin kalavarojen kestävyydestä on kuitenkin ironista, koska se äskettäin puolusti Espanjan laivaston vapaata pääsyä Portugalin vesialueille lisäten näin pyyntiponnistusta. Kysyn komissiolta seuraavaa.

Onko komissio ottanut huomioon Portugalin kalastusalan erityispiirteet ja -ominaisuudet? Mihin toimenpiteisiin komissio aikoo ryhtyä kompensoidakseen kyseisen ehdotuksen sosiaalis-taloudellisia vaikutuksia? Jos kalavarojen tila on niin kriittinen, miksi komissio ei esitä elvyttämissuunnitelmaa, johon liittyy asianmukainen sosiaalis-taloudellisten vaikutusten korvaaminen yhteisön talousarviosta ja jonka mukaisesti perustetaan erityisesti rahoitusmekanismi, jolla tuetaan asianomaisen kalastusalan työntekijöiden ja kalastajien tulojen menetyksiä?

Mitä kalastajien ja alusten omistajien järjestöjä komissio on kuullut ennen ehdotuksen tekemistä? Mikä on niiden osallistumisaste? Mihin toimenpiteisiin komissio aikoo ryhtyä varmistaakseen sen, että kalastajat ja alusten omistajat osallistuvat käytännössä yhteisen kalastuspolitiikan mukaiseen päätöksentekoon?

Mihin toimenpiteisiin komissio aikoo ryhtyä parantaakseen tieteellisten tutkimusten luotettavuutta ja uskottavuutta ja etenkin saattaakseen tutkijat ja kalastajat lähemmäs toisiaan? Eikö komissio katso, että myönteisempää olisi harjoittaa tehokkaasti hajautettua yhteistä kalastuspolitiikkaa kalavarojen hallinnointiin liittyvissä kysymyksissä? Mihin toimenpiteisiin komissio aikoo ryhtyä muiden kalavaroihin vaikuttavien tekijöiden kuten saastumisen, meriliikenteen jne. suhteen?

Franz Fischienti komission puolesta antama vastaus

(17. helmikuuta 2004)

Suurimmista sallituista saaliista (TAC) ja kiintiöistä tehdyt komission ehdotukset perustuvat tieteellisiin lausuntoihin, jotka koskevat yhteisön kalastajien pyytämien kalakantojen säilymistä pitkällä aikavälillä ja lyhyen ajan pyyntimahdollisuuksia. Kaikkien jäsenvaltioiden kannalta merkityksellisiin kalakantoihin sovelletaan yleistä periaatetta, jonka mukaisesti myönnetään niin hyvät lyhyen ajan pyyntimahdollisuudet kuin kalavarojen säilyttäminen pitkällä aikavälillä sallii. Säilyttääkseen paremmat lyhyen ajan pyyntimahdollisuudet komissio on usein tehnyt tiedemiesten suosituksia korkeampia TAC-ehdotuksia. Tällaisia ehdotuksia on tehty myös joistakin Portugalin kannalta merkityksellisistä kalakannoista.

Komissio ei aio maksaa suoria taloudellisia korvauksia TAC-tasoihin tehtyjen muutosten perusteella. Pitemmän ajan taloudellisia toimenpiteitä aiotaan sitä vastoin toteuttaa kalatalouden ohjauksen rahoitusvälineestä (KOR) ja yhteisistä markkinajärjestelyistä, joista myönnetään taloudellista tukea kalastuslaivaston pyyntikapasiteetin mukauttamiseksi kalavarojen tuotantokapasiteettiin, toimenpiteisiin markkinavakauden parantamiseksi ja hätätilanteissa toteutettaviin toimenpiteisiin.

Joulukuussa 2003 järjestetyssä kalastusneuvoston kokouksessa päästiin poliittiseen sopimukseen tarpeesta mukauttaa kummeliturskaa ja merirapua koskevia elvyttämissuunnitelmia. Komissio katsoo, että tällaisilla suunnitelmilla voidaan keskipitkällä aikavälillä parantaa kalatalouden vakautta, kalan saatavuutta sekä pyyntiedellytyksiä asianomaisilla sektoreilla. Yhteisen kalastuspolitiikan uudistuksessa säädetään, että jos tarvitaan kiireellisiä toimenpiteitä tai hyväksytään uusia elvytyssuunnitelmia, jotka edellyttävät saaliisiin suuria lyhyen aikavälin supistuksia, asianomaiselle sektorille voidaan myöntää tiettyjä lisätukia (asetuksen (EY) N:o 2369/2002 (1) 1 artiklan 13 kohta).

Komissio kuulee kalatalous sektoria aina ennen kuin se alkaa valmistella lainsäädäntöehdotuksia. Neuvottelut käydään nykyään neuvoa-antavassa kalatalous- ja vesiviljelykomiteassa, jonka vastuulla on osallistuminen TAC-tasoista ja muista aiheista järjestettäviin alueellisiin työkokouksiin. TAC-tasojen ja kiintiöiden määrittelyn tiimoilta järjestettiin teollisuuden edustajien kanssa työkokous Brysselissä 28. lokakuuta 2003. Vuoden 2004 aikana tehdään päätöksiä alueellisten neuvoa-antavien toimikuntien perustamisesta. Näin varmistetaan laajemman ja yksityiskohtaisemman kuulemisprosessin toteutuminen.

Kalataloutta koskevien tieteellisten lausuntojen osalta komissiossa on aloitettu kaksi hanketta. Komission ja kansainvälisen merentutkimusneuvoston (ICES) välillä on tehty uusi aiesopimus, jossa kalataloutta koskevien lausuntojen soveltamisalaa laajennetaan virallisesti koskemaan myös ympäristöä ja ekosysteemiä liittyviä kysymyksiä sekä muun kuin kalastustoiminnan vaikutuksia kalakantoihin. Aiesopimuksessa eritellään myös entistä paremmin, miten kalataloutta koskevat lausunnot on laadittava ja painotetaan aiempaa enemmän pitkän aikavälin kysymyksiä. Lisäksi komissiossa valmistellaan toimenpiteitä yhteisön kalataloutta koskevalle tutkimukselle myönnetyn tuen organisoinnin parantamiseksi ja tuen tehostamiseksi. Kyseisiä toimenpiteitä kuvaillaan yhteisön kalastuksenhoitoon tarvittavien tieteellisten ja teknisten lausuntojen parantamisesta annetussa komission tiedonannossa (2).

Useimmat yhteisön kalavaroista on jaettu useiden jäsenvaltioiden kesken, ja monet kalavarat jaetaan myös yhteisön ulkopuolisten maiden kanssa. Tämän vuoksi mahdollisuudet kalatalouden hallinnon hajauttamiseen ovat rajalliset. Lisäksi perustamissopimuksen velvoitteissa säädetään, että kalastusmahdollisuuksia koskevien ehdotusten laatiminen kuuluu komission yksinomaisen aloiteoikeuden piiriin.

Komission näkemykset toimenpiteistä, jotka koskevat meriympäristön hoitoa muissa kuin kalastukseen liittyvissä kysymyksissä on esitetty tiedonannossa ”Kohti meriympäristön suojelua ja säilyttämistä koskevaa strategiaa” (3). Komissio aikoo muun muassa laatia meriympäristöä koskevan politiikan, jossa määritellään tavoitteet ja toimenpiteet meriympäristöjä koskevista hyvistä toimintatavoista, saastumisen vähentäminen ja meriliikenteen käytäntöjen asianmukainen hallinta mukaan luettuina.

(1) Kalatalousalan rakenteellisia toimia koskevista yksityiskohtaisista säännöistä ja edellytyksistä annetun asetuksen (EY) N:o 2792/1999 muuttamisesta 20 päivänä joulukuuta 2002 annettu neuvoston asetus (EY) N:o 2369/2002 (EYVL L 358, 31.12.2002).

(2) EUVL C 47, 27.2.2003.

(3) KOM(2002) 539 lopullinen.